ประกาศธนาคารแห่งประเทศไทยประกาศธนาคารแห่งประเทศไทยเรื่องการปฏิบัติเกี่ยวกับการรับและจ่ายเงิน การตรวจสอบและควบคุมภายในของบริษัทเงินทุนและบริษัทเครดิตฟองซิเอร์------------ อาศัยอำนาจตามความในมาตรา๒๒ ตรี และมาตรา ๕๖ แห่งพระราชบัญญัติการประกอบธุรกิจเงินทุน ธุรกิจหลักทรัพย์และธุรกิจเครดิตฟองซิเอร์ พ.ศ. ๒๕๒๒ และที่แก้ไขเพิ่มเติมธนาคารแห่งประเทศไทยออกข้อกำหนดเกี่ยวกับการรับและการจ่ายเงิน การตรวจสอบและควบคุมภายในเพื่อให้บริษัทเงินทุนและบริษัทเครดิตฟองซิเอร์ ถือปฏิบัติดังต่อไปนี้ ข้อ๑ ให้ยกเลิกประกาศธนาคารแห่งประเทศไทยเรื่อง การปฏิบัติเกี่ยวกับการรับและจ่ายเงินการตรวจสอบและควบคุมภายในของบริษัทเงินทุนและบริษัทเครดิตฟองเอร์ ลงวันที่ ๑๔ กันยายน ๒๕๓๗ และประกาศธนาคารแห่งประเทศไทยเรื่อง การปฏิบัติเกี่ยวกับการรับและจ่ายเงิน การตรวจสอบและควบคุมภายในของบริษัทเงินทุนและบริษัทเครดิตฟองซิเอร์ (ฉบับที่ ๒) พ.ศ. ๒๕๓๘ ลงวันที่ ๑๔ กันยายน ๒๕๓๘ ข้อ๒ ในประกาศนี้ "การให้กู้ยืมเงิน" หมายความรวมถึง รับซื้อ ซื้อลดหรือรับช่วงซื้อลดตั๋วเงินตราสารเปลี่ยนมืออื่น หรือตราสารการเครดิต "บริษัท" หมายถึง บริษัทเงินทุนและบริษัทเครดิตฟองซิเอร์ ข้อ๓ให้บริษัทมีข้อกำหนดการปฏิบัติในเรื่อง การรับเงินและการจ่ายเงินอย่างน้อย ดังนี้ ๓.๑การรับเงินเป็นเช็ค หรือจ่ายเงินเป็นเช็ค ให้จัดทำทะเบียนบันทึกการรับจ่ายให้เป็นปัจจุบันอยู่เสมอ โดยแสดงรายละเอียด เลขที่เช็ค ซื่อลูกค้าของบริษัทหรือผู้สั่งจ่ายหรือผู้รับเงินวันออกเช็ค ธนาคาร สาขา และจำนวนเงิน ทั้งนี้ในการรับเงินเป็นเช็คอาจใช้สำเนาใบเสร็จรับเช็ค หรือใบนำส่งเช็คเข้าฝากธนาคารพาณิชย์แทนทะเบียนก็ได้และกรณีลูกค้านำเช็คฝากเข้าบัญชีเงินฝากของบริษัท อาจใช้สำเนาใบนำฝากเป็นทะเบียนก็ได้ ๓.๒การจ่ายเงินในการให้กู้ยืมเงิน และการลงทุนในหลักทรัพย์ให้จ่ายแก่ผู้กู้ยืมหรือผู้ที่มีธุรกรรมดังกล่าวข้างต้นกับบริษัทเท่านั้นและจ่ายเป็นเช็คขีดคร่อมเข้าบัญชีผู้รับเงิน(Account Payee Only)หรือโอนเงินเข้าบัญชีผู้รับเงินโดยผ่านบริการบาทเนตของธนาคารแห่งประเทศไทยเว้นแต่กรณีบริษัทและผู้กู้ยืมเงินหรือผู้ที่มีธุรกรรมดังกล่าวข้างต้นกับบริษัทมีสัญญาตกลงร่วมกันในการจ่ายเงินเป็นเช็คและการโอนเงินเข้าบัญชีผู้รับเงินเป็นอย่างอื่นก็สามารถปฏิบัติตามข้อตกลงนั้นได้ ๓.๓การจ่ายเงินในกรณีอื่นนอกเหนือจากที่กล่าวใน ๓.๒ ในจำนวนเกินกว่าที่บริษัทกำหนดต้องจ่ายเป็นเช็คขีดคร่อมหรือโอนเงินเข้าบัญชีผู้รับเงินโดยผ่านบริการบาทเนตของธนาคารแห่งประเทศไทยเว้นแต่กรณีมีสัญญาตกลงร่วมกันในการจ่ายเงินเป็นเช็ค และการโอนเงินเข้าบัญชีผู้รับเงินเป็นอย่างอื่น ก็สามารถปฏิบัติตามข้อตกลงนั้นได้ ๓.๔การจ่ายเงินตามตั๋วสัญญาใช้เงิน หรือบัตรเงินฝาก หรือตราสารอื่นของบริษัทให้ถือปฏิบัติตามประกาศธนาคารแห่งประเทศไทยที่เกี่ยวข้อง ทั้งนี้การจ่ายเงินดังกล่าวข้างต้นต้องได้รับการอนุมัติจากผู้มีอำนาจตามที่กำหนดในระเบียบของบริษัทในแต่ละกรณีก่อน ข้อ๔ ให้บริษัทกำหนดเกี่ยวกับนโยบายระเบียบ และหลักเกณฑ์ ในการให้กู้ยืมเงินการก่อภาระผูกพัน การลงทุนในหลักทรัพย์และการขายสินทรัพย์เพื่อประโยชน์ในการดำเนินกิจการของบริษัทเอง ข้อกำหนดดังกล่าวควรประกอบด้วยการมอบหมายอำนาจหน้าที่และความรับผิดชอบให้ชัดเจน และกระบวนการบริหารความเสี่ยง อย่างน้อยดังนี้ ๔.๑การให้กู้ยืมเงิน และการก่อภาระผูกพัน (๑)ต้องมีนโยบายการให้กู้ยืม และก่อภาระผูกพัน ซึ่งอย่างน้อยควรกำหนดในเรื่องประเภท และสัดส่วนวงเงินการให้กู้ยืมโดยรวมและการก่อภาระผูกพันโดยรวมแก่ภาคเศรษฐกิจต่าง ๆ หรือประเภทธุรกิจที่อยู่ในภาคเศรษฐกิจนั้น ๆโดยพิจารณาความเพียงพอของเงินกองทุน วิธีการบริหารความเสี่ยงและผู้ที่รับผิดชอบเพื่อแสดงถึงความพร้อมของบริษัทรวมทั้งไม่ให้เกิดการกระจุกตัวของการให้กู้ยืมเงินและการก่อภาระผูกพัน (๒)ให้กำหนดผู้รับผิดชอบงานความเสี่ยงทางเครดิตแยกจากบุคคลอื่นโดยรับผิดชอบการพิจารณาการให้กู้ยืมเงินและการก่อภาระผูกพัน ก่อนนำเสนอผู้มีอำนาจอนุมัติหลักเกณฑ์การพิจารณาอย่างน้อยจะต้องมีข้อกำหนดในเรื่องความเสี่ยงในการชำระหนี้คืนตามกำหนดเวลาตามลักษณะหรือประเภทการให้กู้ยืมเงินหลักประกันหรือผู้ค้ำประกัน(ถ้ามี) เงื่อนไขและหลักเกณฑ์การคิดดอกเบี้ย (๓)ให้กำหนดผู้มีอำนาจอนุมัติการให้กู้ยืมเงิน และการก่อภาระผูกพันในแต่ละระดับให้เหมาะสมโดยอาจแยกอำนาจการอนุมัติตามตำแหน่งและอำนาจอนุมัติของคณะกรรมการสินเชื่อ ผู้มีอำนาจตามข้อนี้จะต้องมิใช่บุคคลหรือคณะบุคคลตาม(๒) ยกเว้นกรณีลูกค้ารายย่อยหรือวงเงินต่ำ (๔)ให้กำหนดผู้รับผิดชอบหรือผู้ตรวจสอบความถูกต้องการปฏิบัติภายหลังการอนุมัติการให้กู้ยืมเงิน และการก่อภาระผูกพัน เช่นตรวจสอบการอนุมัติจากผู้มีอำนาจตาม (๓) ตรวจสอบการปฏิบัติตามเงื่อนไขในการอนุมัติสินเชื่อการก่อภาระผูกพัน ตรวจสอบการทำสัญญา การจำนำ จำนองการค้ำประกันรวมทั้งผู้รับผิดชอบความถูกต้องสมบูรณ์ ในการจ่ายเงิน หรือก่อภาระผูกพันผู้รับผิดชอบหรือผู้ตรวจสอบตามข้อนี้จะต้องมิใช่บุคคล หรือคณะบุคคลตาม (๒) และ (๓) (๕)ให้กำหนดผู้รับผิดชอบในการรายงานข้อมูลการให้กู้ยืมเงินและการก่อภาระผูกพัน ต่อคณะกรรมการบริษัทเป็นประจำซึ่งอาจรายงานข้อมูลโดยรวมเป็นอย่างน้อย (๖)ให้กำหนดผู้รับผิดชอบตรวจสอบการให้กู้ยืมเงิน และการก่อภาระผูกพัน ตาม (๑) (๒) และ (๓) เป็นประจำ หน่วยงานหรือผู้ตรวจสอบดังกล่าวจะต้องมิใช่บุคคลหรือคณะบุคคลตาม (๒) (๓) และ (๔)และการรายงานผลการตรวจสอบให้กระทำโดยตรงต่อคณะกรรมการบริษัท ๔.๒การลงทุนในหลักทรัพย์ กำหนดนโยบายระเบียบ และหลักเกณฑ์การซื้อและขายหรือลงทุนในหลักทรัพย์โดยอย่างน้อยให้มีข้อกำหนดในเรื่องผู้รับผิดชอบและขั้นตอนต่างๆ จนถึงขั้นตอนการจ่ายเงินและรับเงินการรายงานการซื้อและขายหลักทรัพย์ที่ได้รับอนุมัติแล้ว เช่นเดียวกับการให้กู้ยืมเงินและการก่อภาระผูกพันโดยปรับปรุงให้เหมาะสมกับธุรกรรมนั้นๆ ๔.๓การขายสินทรัพย์ กำหนดนโยบายระเบียบ และหลักเกณฑ์การขายสินทรัพย์ทั้งสังหาริมทรัพย์และอสังหาริมทรัพย์ โดยอย่างน้อยให้มีข้อกำหนดในเรื่องหลักเกณฑ์ ผู้มีอำนาจอนุมัติ ผู้รับผิดชอบ ขั้นตอนหรือวิธีการขายสินทรัพย์การรายงานเมื่อขายสินทรัพย์แล้ว ข้อ๕ นโยบาย ระเบียบและหลักเกณฑ์ดังกล่าวในข้อ ๓ และข้อ ๔ จะต้องได้รับอนุมัติจากคณะกรรมการบริษัทและต้องจัดเก็บไว้ที่บริษัทเพื่อที่ธนาคารแห่งประเทศไทยสามารถตรวจสอบได้ตลอดเวลาตามที่กฎหมายกำหนด บริษัทจะต้องควบคุมดูแลให้มีการปฏิบัติตามข้อกำหนดดังกล่าวโดยเคร่งครัดโดยหน่วยงานที่เกี่ยวข้องกับการตรวจสอบภายในและมีมาตรการในการลงโทษแก่ผู้ที่มีเจตนาไม่ปฏิบัติตามระเบียบนั้น ข้อ๖ ประกาศนี้ให้ใช้บังคับเมื่อพ้นกำหนดหกสิบวันนับแต่วันประกาศในราชกิจจานุเบกษา เป็นต้นไป ประกาศณ วันที่ ๑๖ สิงหาคม พ.ศ. ๒๕๔๓ หม่อมราชวงศ์จัตุมงคล โสณกุล ผู้ว่าการ ธนาคารแห่งประเทศไทย[รก.๒๕๔๓/พ๙๖ง/๑๘/๒๐ กันยายน ๒๕๔๓]